Ego Odo, dux Burgundię, notum facio tam presentibus quam futuris quod Hugo, dominus Naellis, laudante uxore sua Aiglentina, dedit Deo et ecclesię Quinciaci pro anima sua et anima patris sui Andree et fratris sui Stephani, et predecessorum suorum, portionem in omnibus nemoribus de Naellis, jure perpetuo possidendam. Hanc donationem laudavit Margarita, mater prefati Hugonis, domina de Naellis. Ipsa quoque Margarita dedit jam dictę ecclesię Quinciaci, pro remedio animę suę et patris sui Hugonis, et matris suę Gille, quicquid habebat in piscatura et in molendinis de Argentunay, qui de capite et de alodio suo erant. Hoc totum laudaverunt filii et filię ipsius: Hugo scilicet, Andreas, Guillelmus, Pontius, Milo, Agnes, Sibilla, Aalayz, Beatrix, Sarra. Quod totum ut ratum habeatur, ego Odo, dux Burgundię, sigilli mei impressione presentem cartulam roboravi, anno Verbi incarnati millesimo ducentesimo secundo.